
	Bucureşti,

	4c-9/666


AVIZ

asupra proiectului de Lege privind aprobarea Ordonanţei de urgenţă a Guvernului nr.100/2021 pentru modificarea şi completarea Legii educaţiei naţionale nr.1/2011 şi abrogarea unor acte normative din domeniul protecţiei sociale

În temeiul art.95 și 117 alin.(3) din Regulamentul Camerei Deputaţilor, republicat, Comisia pentru muncă şi protecţie socială a fost sesizată cu dezbaterea şi avizarea proiectului de Lege privind aprobarea Ordonanţei de urgenţă a Guvernului nr.100/2021 pentru modificarea şi completarea Legii educaţiei naţionale nr.1/2011 şi abrogarea unor acte normative din domeniul protecţiei sociale, trimis cu adresa nr. PLx 339/2021 din 20 septembrie 2021.
Potrivit prevederilor art.62 şi 63 din Regulamentul Camerei Deputaţilor, republicat, membrii Comisiei au examinat proiectul de lege mai sus-menţionat în şedinţele din 28 septembrie şi 7 octombrie 2021.
În urma finalizării dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege cu observații. Astfel, membrii comisiei au hotărât să transmită comisiilor sesizate cu dezbaterea în fond a proiectului de lege următoarele aspecte pentru a fi analizate în cadrul discuţiilor:
· procedura de arondare a creșelor la unitățile de învățământ preșcolar cu program prelungit este neclară și nu prevede, în mod explicit, preluarea categoriilor de personal care asigură desfășurarea activităților din creșe, altele decât cele de îngrijire și supraveghere a copiilor, cu referire la personalul de conducere, personalul medical şi de specialitate, personalul nedidactic;
· există neclarităţi cu privire la continuitatea contractelor individuale de muncă, modificarea grilei de salarizare, care implică şi diminuarea salariilor, schimbarea organigramei, personalul nou-angajat, etc., pentru categoriile de personal menționate mai sus și care se pot suprapune cu aceleași categorii de personal din unitatea de învățământ la care se arondează creșele respective; 
· necesitatea unei analize detaliate la nivelul ministerelor de resort cu privire la numărul angajaților preluați de unitățile de învățământ preșcolar și cei care vor rămâne în continuare la direcțiile de asistență socială, precum și numărul persoanelor nou-angajate (de exemplu, cei care vor ocupa funcția de educator-puericultor);
· proiectul de lege prevede o abordare diferențiată și neunitară în sistemul de creșe, care poate genera disfuncționalități, deoarece unele creșe vor fi arondate la unitățile de învățământ preșcolar, în timp ce altele vor rămâne în subordonarea autorităților publice locale;
· se impune prelungirea termenului de 1 octombrie 2021 privind finalizarea procedurii de arondare a creșelor de stat la unitățile de învățământ preșcolar, întrucât nu se va reuși definitivarea procedurii de transfer a creşelor din subordinea consiliilor locale în subordinea inspectoratelor şcolare, respectiv a unor unităţi de învăţământ preşcolar.

· potrivit Legii educaţiei naţionale nr.1/2011, respectiv art.27, finanţarea din resurse publice se acordă numai furnizorilor de servicii de educaţie timpurie acreditaţi. În cazul în care autorităţile administraţiei publice locale nu solicită arondarea, creşele de stat rămân instituţii publice de subordonare locală, cu personalitate juridică, finanţarea fiind asigurată în limitele costului standard per antepreşcolar, conform metodologiei elaborate de Ministerul Educaţiei. Având în vedere aceste reglementări, nu este clar cine finanţează celelalte cheltuieli ale creşei în condiţiile în care nu există obligaţia autorităţilor administraţiei publice locale de a face acest lucru, textul precizând doar că autorităţile administraţiei publice locale pot contribui la finanţarea acestor creşe, în limita bugetului aprobat. 
· proiectul de lege nu prevede posibilitatea de acreditare pentru creșele care nu vor fi arondate la unitățile de învățământ preșcolar şi care rămân la autorităţile administraţiei publice locale; 

· se impune actualizarea și simplificarea sistemului de acreditare de către ministerul de resort, întrucât există riscul ca o mare parte din creșe să rămână în subordinea autorităților locale din cauza procedurilor birocratice, dar şi a reglementărilor incomplete şi neclare;

· evitarea reglementării la nivelul actelor normative subsecvente a unor prevederi care excedează actelor primare în baza cărora sunt emise.


PREŞEDINTE,



SECRETAR,


Oana Silvia Ţoiu



Eugen Neaţă 

Întocmit, 

Consultant parlamentar Cristina Turcu

Comisia pentru muncă şi protecţie socială 
Telefon: 021.414.11.30, 021.414.11.31; Fax: 021.314.68.69; e-mail: cp07@cdep.ro

